CELEX: 32022R1299
Language: sk
Date: 2022-03-24 00:00:00
Title: Delegované nariadenie Komisie (EÚ) 2022/1299 z 24. marca 2022, ktorým sa dopĺňa smernica Európskeho parlamentu a Rady 2014/65/EÚ, pokiaľ ide o regulačné technické predpisy stanovujúce obsah mechanizmov kontrol nad riadením pozícií uplatňovaných obchodnými miestami (Text s významom pre EHP)

26.7.2022   
               
               
                  SK
               
               
                  Úradný vestník Európskej únie
               
               
                  L 197/1
               
            
         DELEGOVANÉ NARIADENIE KOMISIE (EÚ) 2022/1299
         z 24. marca 2022,
         ktorým sa dopĺňa smernica Európskeho parlamentu a Rady 2014/65/EÚ, pokiaľ ide o regulačné technické predpisy stanovujúce obsah mechanizmov kontrol nad riadením pozícií uplatňovaných obchodnými miestami
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na smernicu Európskeho parlamentu a Rady 2014/65/EÚ z 15. mája 2014 o trhoch s finančnými nástrojmi, ktorou sa mení smernica 2002/92/ES a smernica 2011/61/EÚ (1), a najmä na jej článok 57 ods. 8 štvrtý pododsek,
         keďže:
         
                     (1)
                  
                  
                     V smernici Európskeho parlamentu a Rady (EÚ) 2021/338 (2) sa stanovujú zmeny článku 57 smernice 2014/65/EÚ, pokiaľ ide o mechanizmy kontroly nad riadením pozícií.
                  
               
                     (2)
                  
                  
                     V súlade s uvedenými zmenami článku 57 smernice 2014/65/EÚ obchodné miesta, na ktorých sa obchoduje s komoditnými derivátmi, musia mať zavedené účinné mechanizmy kontroly nad riadením pozícií a uplatňovať ich s cieľom predchádzať narušeniu obchodovania a riešiť ho, podporovať riadnu tvorbu cien a podmienky vyrovnania a zabezpečiť efektívnosť trhov.
                  
               
                     (3)
                  
                  
                     Účinné mechanizmy kontroly nad riadením pozícií zahŕňajú napríklad právne opatrenia na získanie a využívanie údajov konečných držiteľov pozícií a materských spoločností, ako aj technické opatrenia, ako sú správy a parametre na vytvorenie napríklad prehľadu pozícií. Účinné mechanizmy kontroly nad riadením pozícií by preto mali byť úzko prepojené s priebežným monitorovaním zo strany obchodného miesta a mali by sa naň spoliehať.
                  
               
                     (4)
                  
                  
                     S cieľom zabezpečiť, aby proces stanovenia cien nebol neprimerane ovplyvnený existenciou pozície, a s cieľom identifikovať vytváranie koncentrácií pozícií, ktoré by mohli viesť k narušeniu cien, manipulácii s trhom alebo iným nekalým obchodným praktikám, by obchodné miesta mali byť informované o veľkých pozíciách držaných konečnými držiteľmi pozícií a materskými spoločnosťami vo fyzicky vyrovnávaných komoditných derivátoch a o dôvodoch držby týchto pozícií. Keďže skutočná dodávka podkladovej fyzickej komodity je limitovaná na obmedzenú dodávku, fyzicky vyrovnávané komoditné deriváty sú náchylnejšie na narušovanie obchodných praktík, ako sú vytlačenie z trhu (tzv. market squeeze) alebo ovládnutie trhu (tzv. market cornering), pri ktorých by protistrany využili dominantné postavenie na zabezpečenie ceny komoditného derivátu alebo podkladovej komodity na umelej úrovni. Veľké pozície by sa preto mali identifikovať v komoditných derivátoch, ktoré sa zo svojej podstaty vyrovnávajú fyzicky, ako aj v komoditných derivátoch, ktoré možno fyzicky vyrovnať na opciu kupujúceho alebo predávajúceho.
                  
               
                     (5)
                  
                  
                     Obchodné miesta by mali určovať, čo predstavuje veľkú pozíciu, s prihliadnutím na veľkosť a zloženie daného trhu. Na tento účel by obchodné miesta mali stanoviť kvalitatívne alebo kvantitatívne kritériá, ktoré sa používajú na identifikáciu takejto veľkej majetkovej angažovanosti, a mali by mať zavedené postupy na identifikáciu všetkých pozícií držaných akoukoľvek osobou, ktoré prekračujú takéto vopred určené úrovne zodpovednosti. Kvantitatívnymi a kvalitatívnymi kritériami by mohli byť okrem iného veľkosť celkového otvoreného záujmu v komoditnom deriváte, podiel držiteľa pozície na pozícii, volatilita trhov a charakteristiky trhu s podkladovou komoditou. Ak sa takéto úrovne prekročia, obchodné miesto by sa malo snažiť pochopiť dôvody na vytvorenie tejto veľkej pozície. Na tento účel by obchodné miesto malo posúdiť, či potrebuje požiadať osobu, ktorá drží túto veľkú pozíciu, o dodatočné informácie, najmä vzhľadom na to, ako často pozície držané touto osobou prekračujú úrovne zodpovednosti a rozsah, v akom sú úrovne zodpovednosti prekročené. Takéto informácie by okrem iného mohli zahŕňať pozície v súvisiacich produktoch, ekonomický dôvod na otvorenú pozíciu a činnosť na súvisiacom podkladovom komoditnom trhu. Vychádzajúc z informácií, ktoré sú už k dispozícii alebo boli zhromaždené na základe žiadosti o informácie, by obchodné miesto malo v prípade potreby prijať vhodné opatrenia.
                  
               
                     (6)
                  
                  
                     Je dôležité, aby stanovené úrovne zodpovednosti zostali primerané a účinné na to, aby plnili zamýšľaný účel, a aby bol príslušný orgán informovaný o metodike použitej na stanovenie a aktualizáciu týchto úrovní zodpovednosti.
                  
               
                     (7)
                  
                  
                     Toto nariadenie vychádza z návrhu regulačných technických predpisov, ktorý Komisii predložil Európsky orgán pre cenné papiere a trhy.
                  
               
                     (8)
                  
                  
                     Európsky orgán pre cenné papiere a trhy vykonal otvorené verejné konzultácie k návrhu regulačných technických predpisov, z ktorého toto nariadenie vychádza, analyzoval možné súvisiace náklady a prínosy a požiadal o poradenstvo Skupinu zainteresovaných strán v oblasti cenných papierov a trhov vytvorenú v súlade s článkom 37 nariadenia Európskeho parlamentu a Rady (EÚ) č. 1095/2010 (3),
                  
               PRIJALA TOTO NARIADENIE:
         
            Článok 1
            Všeobecné povinnosti v oblasti monitorovania
            Obchodné miesta musia mať zavedené opatrenia na priebežné monitorovanie pozícií držaných konečnými držiteľmi pozícií a materskými spoločnosťami v každom komoditnom deriváte obchodovanom na ich obchodných miestach.
         
         
            Článok 2
            Úrovne zodpovednosti
            
               1.   V rámci svojich mechanizmov kontroly nad riadením pozícií obchodné miesta ponúkajúce obchodovanie s komoditnými derivátmi stanovia úrovne zodpovednosti v spotovom mesiaci, ako sa vymedzuje v článku 2 ods. 3 delegovaného nariadenia Komisie (EÚ) 2022/1301 (4), a v ostatných mesiacoch, ako sa vymedzuje v článku 2 ods. 4 delegovaného nariadenia (EÚ) 2022/1301, pre komoditné deriváty sprístupnené na obchodovanie, ktoré sa vyrovnávajú fyzicky alebo sa môžu vyrovnať fyzicky.
            
            
               2.   Na účely odseku 1 je úroveň zodpovednosti úroveň čistej pozície držanej v komoditnom deriváte konečným držiteľom pozície alebo materskou spoločnosťou, ktorá v prípade prekročenia môže byť impulzom pre žiadosť o dodatočné informácie zo strany obchodného miesta v súlade s odsekom 3.
            
            
               3.   Ak čistá pozícia držaná konečným držiteľom pozície alebo materskou spoločnosťou v komoditnom deriváte uvedenom v odseku 1 prekročí úroveň zodpovednosti stanovenú pre spotový mesiac alebo pre ostatné mesiace v súlade s odsekom 1 tohto článku, obchodné miesto v prípade, že sa to považuje za vhodné, získa informácie o povahe a účele pozície držanej v tomto komoditnom deriváte.
               Pri posudzovaní, či je vhodné získať informácie, obchodné miesto zohľadní frekvenciu, s ktorou ten istý konečný držiteľ pozície alebo materská spoločnosť prekračuje úrovne zodpovednosti, rozsah prekročenia a iné relevantné informácie, ktoré už sú k dispozícii.
            
         
         
            Článok 3
            Preskúmanie úrovní zodpovednosti a podávanie správ o nich
            
               1.   Obchodné miesta každoročne vyhodnocujú primeranosť a účinnosť úrovní zodpovednosti stanovených podľa článku 2 ods. 1
            
            
               2.   Obchodné miesto oznamuje svojmu príslušnému orgánu metodiku použitú na stanovenie úrovní zodpovednosti uvedených v článku 2 ods. 1
            
            
               3.   Obchodné miesto každoročne informuje svoj príslušný orgán o počte prípadov prekročenia úrovní zodpovednosti, o všetkých žiadostiach o dodatočné informácie podaných v súlade s článkom 2 ods. 3 a o všetkých opatreniach prijatých v súlade s článkom 2 ods. 4
            
         
         
            Článok 4
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 24. marca 2022
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 173, 12.6.2014, s. 349.
         
            (2)  Smernica Európskeho parlamentu a Rady (EÚ) 2021/338 zo 16. februára 2021, ktorou sa mení smernica 2014/65/EÚ, pokiaľ ide o požiadavky na informácie, správu produktov a obmedzenia pozícií, a smernice 2013/36/EÚ a (EÚ) 2019/878, pokiaľ ide o ich uplatňovanie na investičné spoločnosti, v záujme pomoci pri obnove po kríze spôsobenej ochorením COVID-19 (Ú. v. EÚ L 68, 26.2.2021, s. 14).
         
            (3)  Nariadenie Európskeho parlamentu a Rady (EÚ) č. 1095/2010 z 24. novembra 2010, ktorým sa zriaďuje Európsky orgán dohľadu (Európsky orgán pre cenné papiere a trhy) a ktorým sa mení a dopĺňa rozhodnutie č. 716/2009/ES a zrušuje rozhodnutie Komisie 2009/77/ES (Ú. v. EÚ L 331, 15.12.2010, s. 84).
         
            (4)  Delegované nariadenie Komisie (EÚ) 2022/1301 z 31. marca 2022, ktorým sa menia regulačné technické predpisy stanovené v delegovanom nariadení (EÚ) 2020/1226, pokiaľ ide o informácie, ktoré sa majú poskytovať v súlade s požiadavkami na oznámenie o STS v prípade súvahových syntetických sekuritizácií (Ú. v. EÚ L 197, xx.xx.2022, s. 10).